ལར་བོད་ཀྱི་ལོ་རྒྱུས་སྨྲ་མཁན་རེ་འགས་སྡེ་སྲིད་སངས་རྒྱས་རྒྱ་མཚོའི་བྱས་ཉེས་མང་དུ་བགྲང་ཁུལ་བྱེད་མོད་ཀྱང་།དོན་དུ་སྡེ་སྲིད་སངས་རྒྱས་རྒྱ་མཚོ་མཆོག་གི་སྐྱོན་ཡོན་གཉིས་ལས་ཡོན་ཏན་གཙོ་ཆེར་ཡོད་པར་ནི་བསྙོན་འདིང་མི་ནུས་ཤིང་།བོད་ཀྱི་གཞུང་འཛིན་པའི་ཁྲོད་ནས་ཁོང་ནི་ཆབ་སྲིད་ཀྱི་ལྟ་བ་ཅུང་མཐོན་པོ་འཛིན་ཐུབ་པའི་མཐོ་རིམ་མི་སྣ་ཞིག་ཀྱང་ཡིན།རྒྱུ་མཚན་ནི་སྡེ་སྲིད་ཀྱིས་གཞུང་འཛིན་སྐབས་སུ་མན་སོག་གཉིས་ལ་ཧ་ཅང་བསྟུན་ཤེད་ཆེ་བའི་སྤྲེལ་ལད་འཁྲབ་ཚུལ་དེ་ཙམ་མི་སྣང་།གནས་ཚུལ་དེ་ནི་བོད་ཀྱི་ལོ་རྒྱུས་ཀུན་དགའི་མེ་ལོང་།ནང་དུ།ཨོ་རོད་ཅུང་གར་གྱི་རྒྱལ་བོ་ཚེ་དབང་རབ་བརྟན་གྱིས་སྡེ་སྲིད་ཀྱི་བྱ་སྤྱོད་ལ་ངན་སྨྲས་དང་སྐྱོན་བརྗོད་མང་བ་དང་།ཚངས་དབྱངས་རྒྱ་མཚོའི་མཛད་སྤྱོད་ལ་མ་དགའ་བའི་གཏམ་མང་དུ་བྱུང་བ་སོགས་ཚངས་དབྱངས་རྒྱ་མཚོ་ཁྲི་འདོན་སྐབས།མན་ཆིན་གོང་མའི་སྐུ་ཚབ་ལ་ལྕང་སྐྱ་ངག་དབང་མཆོག་ལྡན་གཏོང་གནང་མཛད་དེ།ཁྱེད་གོང་མའི་སྐུ་ཚབ་ཡིན་པས་སྡེ་སྲིད་ལ་ཕྱག་འཚལ་མི་ཆོག་ཅེས་བཀའ་གནང་ནའང་།ལྷ་སར་སླེབས་སྐབས་སྡེ་སྲིད་ཀྱིས་མི་མངགས་ནས་ཁྱོད་ཀྱིས་ང་ལ་ཕྱག་མ་འཚལ་ན་ངེད་དང་བོད་ཀྱི་སྲིད་དོན་རྒྱལ་དབང་རིན་པོ་ཆེའི་སྐུ་དོན་ཡང་འགྲུབ་དཀའ་ཟེར་བ་བྱུང་བས།ཁོང་གིས་རྒྱལ་དབང་རིན་པོ་ཆེའི་སྐུ་དོན་དུ་སོང་ན་ང་ལ་ཅི་བྱུང་ཡང་རུང་ཐུགས་ལ་དགོངས་ནས་སྡེ་སྲིད་ལ་ཕྱག་འཚལ།ཞེས་སོགས་འཁོད་པའི་བརྗོད་དོན་གྱིས་ཕྱོགས་ཙམ་གསལ་རྟོགས་ཡོང་བ་ཡིན།